
RAPORT DE SPECIALITATE
privind acceptarea donaţiei  de către Municipiul Timişoara a Studiului de Fezabilitate pentru obiectivul ,,Linie nouă de tramvai Solventul – Gara de Nord”

            Având în vedere Expunerea de motive nr. SC2019-         /         .2019 a Primarului Municipiului Timișoara și Proiectul de hotărâre privind acceptarea donaţiei de către Municipiul Timişoara a Studiului de Fezabilitate pentru obiectivul ,,Linie nouă de tramvai Solventul – Gara de Nord”. Facem următoarele precizări:

Prin adresa cu nr. 6089/15.03.2019, înregistrată la Primăria Municipiului Timişoara cu nr. CDE2019-258/15.03.2019, Societatea de Transport Public Timişoara SA a donat cu titlu gratuit în patrimoniul Municipiului Timişoara Studiul de de Fezabilitate ,,Linie nouă de tramvai Solventul – Gara de Nord”, realizat de către SC BAICONS IMPEX SRL, în valoare de 171.952,55  lei cu TVA. 
Transportul cu tramvaiul în Municipiul Timişoara, gestionat de Societatea de Transport Public Timişoara SA, are  o deosebită importanţă  dat fiind faptul că, în prezent, se înregistrează un număr de aproximativ 52 milioane de călători transportaţi anual din totalul de 90 milioane de călători transportaţi cu toate mijloacele de transport în comun.

În ipoteza realizării obiectivului propus se va putea realiza conexiunea între reţeaua de tramvai de pe Calea Bogdăneştilor și Gara de Nord, printr-un pasaj subteran (subtraversare a 10 linii de cale ferată CFR). 

Prin proiect se vizează construirea unei noi linii de tramvai – un mijloc de transport în comun nepoluant, amenajarea de trotuare și piste de cicliști, de zone verzi, aducându-se o contribuţie substanţială la reducerea emisiilor de poluanţi în atmosferă, reducerea prafului, nivelului de zgomot şi implicit la creşterea confortului şi siguranţei circulaţiei. De asemenea, prin modernizarea staţiilor de transport public de călători şi modernizarea sistemului de e-ticketing, proiectul va contribui la dezvoltarea durabilă prin faptul că va creşte atractivitatea şi popularitatea transportului public, contribuind la încurajarea cetăţenilor de a folosi transportul public, în detrimentul autoturismelor proprii, scăzând astfel emisiile de CO2.  
Pentru accesarea de fonduri nerambursabile în cadrul Programului Operaţional Regional 2014-2020, este necesară adoptarea unei hotărâri de consiliu local pentru aprobarea donaţiei de către Municipiul Timişoara a Studiului de Fezabilitate ,,Linie nouă de tramvai Solventul – Gara de Nord”, întocmit de către SC BAICONS IMPEX SRL, în baza contractului încheiat de către operatorul de transport SC Societatea de Transport Public Timişoara SA. 


Întrucât donaţia trebuie încheiată prin înscris autentic, sub sancţiunea nulităţii absolute (conform art.1011 din Codul civil aprobat prin Legea nr. 287/2009) este necesară împuternicirea Primarului Municipiului Timişoarei în vederea îndeplinirii formalităţilor pentru încheierea actului de donaţie în formă autentică.


Potrivit art. 121 alin. (1) – (3) din Legea nr. 215/2001 privind administraţia publică locală, domeniul privat al unităţilor administrativ-teritoriale este alcătuit din bunuri mobile şi imobile, altele decât cele prevăzute la art. 120 alin. (1), intrate în proprietatea acestora prin modalităţile prevăzute de lege. Bunurile ce fac parte din domeniul privat sunt supuse dispoziţiilor de drept comun, dacă prin lege nu se prevede altfel. Donaţiile şi legatele cu sarcini pot fi acceptate numai cu aprobarea consiliului local sau, după caz, a consiliului judeţean, cu votul majorităţii consilierilor locali sau judeţeni, după caz, în funcţie.


Având în vedere cele mai sus prezentate se propune acceptarea donaţiei  de către Municipiul Timişoara a Studiului de Fezabilitate pentru obiectivul ,,Linie nouă de tramvai Solventul – Gara de Nord”, precum şi împuternicirea Primarului Municipiului Timişoara în vederea îndeplinirii formalităţilor pentru încheierea actului de donaţie în formă autentică;
Ţinând cont de cele mai sus prezentate considerăm că proiectul îndeplineşte condiţiile pentru a fi supus dezbaterii şi aprobării plenului consiliului local.

